## Rješenje kojim se društvu EPIC, Goldscheider und Wurmböck Unternehmensberatungsgesellschaft. m.b.H. Beč, odobrava objavljivanje ponude za preuzimanje dioničkog društva Valamar grupa dioničko društvo za razvoj turizma, sa sjedištem u Zagrebu

### NN 51/2010 (26.4.2010.), Rješenje kojim se društvu EPIC, Goldscheider und Wurmböck Unternehmensberatungsgesellschaft. m.b.H. Beč, odobrava objavljivanje ponude za preuzimanje dioničkog društva Valamar grupa dioničko društvo za razvoj turizma, sa sjedištem u Zagrebu

HRVATSKA AGENCIJA ZA NADZOR FINANCIJSKIH USLUGA

1239

Sukladno odredbama članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« broj 140/05) te članka 24. stavak 3. Zakona o preuzimanju dioničkih društava (»Narodne novine« broj 109/07, 36/09), Uprava Hrvatske agencije za nadzor financijskih usluga, temeljem Zahtjeva društva EPIC, Goldscheider und Wurmböck Unternehmensberatungsgesellschaft m.b.H. sa sjedištem u Plößlg. 8, 1040 Beč, Republika Austrija, zastupanog po odvjetnicama iz Zajedničkog odvjetničkog ureda Tajana Kozarčanin Ostojić, Andreja Valjak Balenović i Manuela Vnuk, Zagreb, Miramarska 24, za odobrenje objavljivanja ponude za preuzimanje društva Valamar grupa dioničko društvo za razvoj turizma, sa sjedištem u Zagrebu, Miramarska 24, na sjednici održanoj 22. travnja 2010. godine, donijela je

RJEŠENJE

1. Društvu EPIC, Goldscheider und Wurmböck Unternehmensberatungsgesellschaft m.b.H. sa sjedištem u Plößlg. 8, 1040 Beč, Republika Austrija, odobrava se objavljivanje ponude za preuzimanje dioničkog društva VALAMAR grupa dioničko društvo za razvoj turizma, sa sjedištem u Zagrebu, Miramarska 24.

2. Ovo rješenje objavit će se u »Narodnim novinama«.

Obrazloženje

I. Društvo EPIC, Goldscheider und Wurmböck Unternehmensberatungsgesellschaft. m.b.H. sa sjedištem u Plößlg. 8, 1040 Beč, Republika Austrija, zastupano po odvjetnicama iz Zajedničkog odvjetničkog ureda Tajana Kozarčanin Ostojić, Andreja Valjak Balenović i Manuela Vnuk, Zagreb, Miramarska 24 (dalje u tekstu: Ponuditelj), dostavilo je Hrvatskoj agenciji za nadzor financijskih usluga (dalje u tekstu: Agencija), dana 19. ožujka 2010. godine, temeljem odredbe članka 24. stavak 1. Zakona o preuzimanju dioničkih društava (»Narodne novine« broj 109/07, 36/09, dalje u tekstu: ZPDD) zahtjev za odobrenje objavljivanja ponude za preuzimanje trgovačkog društva VALAMAR grupa dioničko društvo za razvoj turizma, sa sjedištem u Zagrebu, Miramarska 24 (dalje u tekstu: Ciljno društvo) i isprave iz članka 22. stavak 3. Zakona, a dana 19. travnja 2010. godine, posljednju izmjenu i dopunu podnesenog zahtjeva i ponudu za preuzimanje.

II. Ciljno društvo je dioničko društvo, sukladno odredbi članka 2. stavak 1. točka 1. podtočka a) alineja 2. ZPDD-a. Uvidom u javno dostupne podatke Zagrebačke burze d.d. Zagreb, utvrđeno je da su dionice Ciljnog društva dana 24. prosinca 2009. godine izvrštene s Redovitog tržišta Zagrebačke burze d.d. Zagreb. Uvidom u podatke Središnje depozitarne agencije d.d., Zagreb, Heinzlova 62/a, i Sudskog registra Trgovačkog suda u Zagrebu, utvrđeno je da Ciljno društvo ima više od 100 dioničara, a temeljni kapital mu iznosi 62.956.360,00 kuna.

III. Obveza objavljivanja ponude za preuzimanje, nastala je za Ponuditelja i osobe koje s ponuditeljem djeluju zajednički, sukladno odredbi članka 9. stavak 3. Zakona, a u vezi s odredbom članka 6. stavak 1. Zakona, dana 25. veljače 2010. godine, sklapanjem Ugovora dioničara u odnosu na Ciljno društvo.

Ponuditelj te društva SCAPUS d.o.o., sa sjedištem u Zagrebu, Miramarska 24 i ENITOR d.o.o. sa sjedištem u Zagrebu, Miramarska 24, djeluju zajednički temeljem »Sporazuma o zajedničkom djelovanju pri stjecanju dionica Društva« od dana 08. kolovoza 2005. godine. Navedena društva sklopila su dana 25. veljače 2010. godine »Ugovor dioničara« sa društvom SATIS d.o.o. sa sjedištem u Zagrebu, Miramarska 24, kojim ugovorom je uspostavljen odnos zajedničkog djelovanja između navedenih društava.

Ponuditelji i osobe koje s ponuditeljem djeluju zajednički temeljem »Ugovora dioničara« sklopljenog 25. veljače 2010. godine, imatelji su ukupno 5.125.702 dionice Ciljnog društva, bez nominalnog iznosa, što predstavlja 81,42% udjela u temeljnom kapitalu Ciljnog društva, odnosno 83,38% glasova od ukupnog broja glasova koje daju dionice Ciljnog društva s pravom glasa.

Prema izjavama Ponuditelja te osoba koje s njim zajednički djeluju, dostavljenim uz Zahtjev, osim navedenih, isti nisu sklapali druge pravne poslove u cilju stjecanja dionica Ciljnog društva.

IV/ Cijena koju se Ponuditelj u ponudi za preuzimanje obvezuje platiti po dionici iznosi 29,78 kuna.

Prema podacima dostupnim Agenciji, u provedenom postupku utvrđeno je da ponuditelj i osobe koje s njim djeluju zajednički nisu u razdoblju od jedne godine prije dana nastanka obveze stekli dionice s pravom glasa Ciljnog društva, te u skladu s člankom 16. stavkom 4, ZPDD-a, cijena u ponudi ne smije biti niža od prosječne cijene ostvarene na burzama ili uređenim javnim tržištima.

Sukladno potvrdi Zagrebačke burze d.d., Zagreb, dostavljenoj uz Zahtjev za odobrenje objavljivanja ponude za preuzimanje, prosječna cijena dionica Ciljnog društva izračunata na način propisan odredbom članka 16. stavak 3. ZPDD-a, iznosi 26,90 kuna.

V/ Ponuditelj i osobe koje s njim djeluju zajednički su imatelji ukupno 5.125.702 redovne dionice Ciljnog društva, a temeljni kapital Ciljnog društva podijeljen je na 6.295.636 redovnih dionica bez nominalnog iznosa.

Novčana sredstva potrebno je osigurati sukladno odredbi članka 19. stavak 1. ZPDD-a, za plaćanje preostalih dionica Ciljnog društva s pravom glasa.

Uvidom u potvrdu Središnjeg klirinškog depozitarnog društva d.d., Zagreb, Heinzelova 62/a, kao depozitara, dostavljenu uz Zahtjev za odobrenje objavljivanja ponude za preuzimanje, utvrđeno je da je Ponuditelj, radi osiguranja naknade za plaćanje dionica koje su predmet ponude za preuzimanje, depozitaru dostavio neopozivu bankovnu garanciju, na prvi poziv, izdanu od strane društva ERSTE&STEIERMÄRKISCHE BANK d.d., sa sjedištem u Rijeci, Jadranski trg 3a, kao garanta, u korist osoba koje će pohraniti svoje dionice u ponudi za preuzimanje.

VI/ Nadalje, utvrđeno je da su Zahtjevu priložene potvrde o plaćenoj administrativnoj pristojbi i naknadi, sukladno odredbama članka 4. stavak 1. točka 1. Pravilnika o vrsti i visini naknada i administrativnih pristojbi Hrvatske agencije za nadzor financijskih usluga (»Narodne novine« broj 155/09).

VII/ Ponuditelj je uz predmetni zahtjev dostavio tekst ponude za preuzimanje, sastavljen sukladno odredbi članka 22. stavak 1. ZPDD-a, te dokumentaciju propisanu odredbom stavka 3. istoga članka ZPDD-a pa je slijedom navedenog, temeljem odredbe članka 24. stavak 3. ZPDD-a, odlučeno je kao u točki 1. izreke.

VIII. Temeljem odredbe članka 8. stavak 3. Zakona o Hrvatskoj agenciji za nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se može pokrenuti upravni spor podnošenjem tužbe Upravnom sudu Republike Hrvatske u roku od 30 dana od dana primitka ovog rješenja.

Klasa: UP/I-451-04/10-10/05

Urbroj: 326-111-10-11

Zagreb, 22. travnja 2010.

Član Uprave
Ivan Vrljić, v. r.

Rješenje, NN 51/2010-1239